Vil du selv måle op til nye døre og vinduer, er det vigtigt, at du lægger dig fast på at bruge samme målemetode til alle de mål, du tager. Samtidig er det også meget vigtigt, at du husker at oplyse, hvilken målemetode du har anvendt, hvis du selv skal bestille vinduerne og dørene.  Hulmål eller kammål Når du måler op til nye vinduer og døre, kan du enten vælge at:   1) måle murhullet, som vinduet eller døren sidder i. Det kaldes for hulmålet.  2)måle det gamle dør- eller vindueselement. Det kaldes for karmmålet. Hulmålet tages altid indvendigt i murhullet, og karmmålet tages altid på ydersiden af elementet.  Oplyser du hulmålet, når du bestiller tilbud på nye vinduer og døre, tager producenten målet og trækker 2,5-3 cm fra. Så er de sikre på, at elementet passer til murhullet, og at der er god plads til en fuge hele vejen rundt om. Oplyser du karmmålet, produceres vinduer og døre efter det opgivne mål.   Tager du fejl af målemetoden, får du enten vinduer og døre, hvor der ikke er plads til en fuge rundt om, eller hvor der er alt for meget plads rundt om elementerne, når de er sat i.  Vil du være helt sikker på, at du får vinduer og døre, som passer perfekt, er det en god ide at tage mål både for oven og for neden. Særligt i ældre boliger kan målene variere en del. Er det tilfældet hos dig, skal du vælge det mindste mål. Så er du sikker på, at elementerne passer til murhullet – selv om fugen så bliver lidt bredere nogen steder.